Zbog toga sam odlučila da sednem sa mladom nadom alternativne strane srpskog jutjuba, dečkom koji se predstavlja kao Prosečni Podrig i ovako životno se bavi podrigivanjem.

Jedna od najlepših i najgorih odlika 21. veka jeste potpuno neograničena i neregulisana sloboda izražavanja i kreativnog stvaralaštva. Pošto sam ja dama pre svega, moram da naglasim da ne volim da slušam podrigivanje i mljackanje, ali opet, trudim se da budem otvorena za nove doživljaje, iskustva i poglede na svet.

Dočekao me je u Klinika studiju u Novom Sadu, gde se snimaju sve emisije sa ovog kanala za koji verovatno niste znali da vam je potreban. Ali verujte mi, potreban je. Evo šta je Podrig imao da kaže o svom talentu i budućnosti podrigivanja.

Da nisam upoznata sa njim od ranije, očekivala bih nekog balavog, neprijatnog momka koji ne ume da iskontroliše svoj želudac i ponosi se time. Međutim, moram odmah da naglasim da je Podrig jedan izuzetno vaspitan, fin i prijatan dečko sa ozbiljnim talentom za podrigivanje. Ljudi, on toliko odiše smirenošću i blaženstvom, da sam ga čak i sanjala u toku popodnevne dremke, a san je išao otprilike ovako: krenula sam na predstojeće izbore potpuno rezignirana i razmišljala koji je najefikasniji način da uništim svoj glasački listić, međutim kad sam stigla tamo pod rednim brojem 28 stajalo je njegovo ime, a sve moje strepnje su iznenada nestale.

Zašto ti je nadimak baš Prosečni Podrig. Zašto nije Natprosečni?

Pa u momentu sam jednostavno imao takvu inspiraciju. Trebalo je da bude ili Dnevna doza Podriga ili Prosečni, a kasnije samo nisam hteo da menjam ime. Da li te ljudi zovu Nemanja ili Podrig?

Pa sad uglavnom Podrig, ali ni ranije nije bilo Nemanja, nego Pejča.

Na Klinika youtube kanalu vodiš Podrig Show, najgasovitiji šou na Balkanu, u kome piješ ogromne količine gaziranih pića i ocenjuješ im ukus i podrig koji izazivaju. Reci mi, molim te, koliko ti stvarno vremena treba da to popiješ i snimiš?

Snimanja zapravo uglavnom traju do sat vremena.

Samo sat vremena za ispijanje 3 l tečnosti?! Čoveče, pa to je baš podvig (izvinjavamo se ali morali smo). Pa kako se osećaš posle toga?

Pa da. I nemam nekih ozbiljnih problema, uglavnom me ništa ne muči osim što idem dosta u wc, što je normalno. Nije mi se nikad bacala pegla, ako na to ciljaš. Ako mi je neko piće gadno, prospem ga i to je to.

Pošto postoji ograničen broj pića koja možeš da isprobaš, reci mi da li imaš neke ideje za budućnost svog youtube kanala?

Osim pića, planiram da radim čelindže gde jedem neka jela, ali sve to će naravno biti uz podrige. Možda bude testiranje salama podriguša. E, a uskoro kreće i prodaja podriga u tegli, pratite na instagramu. Možda će biti različitih ukusa, videćemo.